Crown Building (Manhattan)

A Crown Building (korábban Heckscher Building és Genesco Building) egy 25 emeletes, 127 méter magas épület az Ötödik sugárút és 57. utca délnyugati sarkán, New York Manhattan városrészének Midtown negyedében található. Az épület 1920 és 1922 között épült a filantróp August Heckscher számára, a tervezője pedig Warren and Wetmore volt. Az épületet eredetileg irodaháznak szánták. Az alsó szinteken üzlethelyiségek, a felsőbb szinteken az Aman New York hotel helyezkedik el, afelett pedig magánlakosztályok lettek kialakítva 2022-ben. Az épület lépcsőzetes elrendezését az 1916-os rendezési határozat szabályozta. Francia reneszánsz stílusban épült külső jegyek jellemzik és a fő szerkezet három részre tagolódik, egy kilencemeletes alapra, egy tizenkét emeletes szűkebb alapú részre valamint egy négyemeletes, nyolcszögletű részre tetején gúlaszerű tetővel. A homlokzat java része mészkőből készült tégla és terrakotta berakásokkal és 40,6 kg aranyfóliával van borítva. Az alsóbb szinteken üzlethelyiségek, a felsőbb szinteken eredetileg irodaházak voltak, mielőtt Jean-Michel Gathy újratervezte volna az épület elosztását a 2020-as években. A felső emeleteket 22 magánlakosztályra és 83 hotelszobára osztották, valamint három étterem és egy wellness-központ is helyet kapott. Az évek során számos kritika érte az épületet átlagos külső alakja és a tetőszerkezete miatt. August Heckscher a telektulajdont 1913 és 1918 között szerezte meg. Miután az épület elkészült, számos üzletnek és művészeti kiállításnak adott otthont, és ez volt a Museum of Modern Art első otthona is egyben. Heckscher kényszerértékesítés miatt elvesztette az épület tulajdonjogát 1938-ban. Charles F. Noyes és Joseph Durst vásárolta meg az épületet 1946-ban, majd négy évvel később újra eladósorba került az épület. 1964-ben a Genesco Building nevet kapta, majd 1966-ban újra értékesítették. Az épület 1981-ben egy filippínó diktátor, Ferdinand Marcos tulajdonává vált, és ekkor nevezték el Crown Buildingnek (Koronaépület), ugyanis az éjszakai fények hatására egy koronára hasonlít. A Crown Building a Marcos-rezsim bukása után számos per tárgyát képezte, majd 1991-ben Bernard Spitzer és partnerei, Marvin Winter és Jerome L. Greene megvásárolták az épületet. 2015-ben Michael Shvo és az orosz milliárdos Vladislav Doronin vásárolta meg az épület irodaháznak kialakított részeit. Az OKO Group a felső szinteket vásárolta meg, és alakította át hotel és magánlakosztály szekciókra 2019 és 2022 között. Korábbi épületek A Crown Building építése előtt ezen a telken Charles W. Morse üzletember márványból készült palotája volt, ahogyan az a felső képen is látható. A Morse család birtokolta az épületet 1910-ig, amikor készértékesítési árverésen Harry Payne Whitney üzletember tulajdonába került 1911 májusában. Az épület mellett az 57. utcán Frederic W. Stevens ügyvéd és bankár kastélya helyezkedett el, amelyet 1875–1876-ban építettek. A Stevens-házat George E. Harney tervezte, az utcában lévő hasonló kastélyokhoz képest jóval kisebb volt. A Stevens-ház belső tere nem volt különösebben figyelemre méltó, kivéve a Belgiumból importált báltermet, az épületet szintén a Whitney család szerezte meg az 1910-es években. Építészete A Crown Buildinget Charles D. Wetmore tervezte a Warren and Wetmore szárnyai alatt és építését 1921-ben fejezték be, akkor még Heckscher Building néven. Wetmore befektetett az építkezésbe is, ahogyan a bányamágnás, filantróp August Heckscher. Az épület külső szerkezeti elemei francia reneszánsz stílusban készültek amelyet azért választottak, mert ugyanezt a stílust alkalmazták Conerlius Vanderbilt II. kastélyánál is. A Crown Building volt az egyik utolsó felhőkarcoló, amely New Yorkban még az art deco építészeti stílus népszerűségének növekedése előtt épült meg. Az épület alsó szintjei Az első kilenc emelet indianai mészkővel borított. Az épület bázisát a második, harmadik és nyolcadik szinten párkányok tagolják, ezáltal horizontálisan négy szegmensre bontják. A földszinten az 57. utca mentén húzódó északi homlokzat szélessége 49 méter, és függőlegesen 18 részből áll. A legalsó két emelet dupla magasságú üzlethelyiségeket tartalmaz, amelyeket mészkő pilaszterek választanak el egymástól, és lapos ívek koronázzák, kis konzolokkal és lekerekített sarkokkal. Az üzlethelyiségek eredetileg egy emelet magasak voltak, de magasságukat 1983 után megnövelték. Az egyik üzlethelyiség (a Bulgari üzlet az 57. utca és az 5. sugárút sarkán) hálós homlokzattal rendelkezik, amelynek kialakítása egy 1930-as évekbeli karkötőkapcsot mintáz. Az eredeti főbejárat az 5. sugárút felőli homlokzat bal szélén (dél) volt; négy ajtóval rendelkezett, amelyeket oszlopok és pilaszterek vettek körül. A második emelet felett, a keleti sarokban (az 57. utca és az 5. sugárút felé néző oldalon) egy spirálmintás oszlop található, amely a nyolcadik emelet tetején egy konzolokkal ellátott talapzatot tart. A harmadik és kilencedik emelet ablakai többnyire téglalap alakúak, és a mészkő homlokzatba vannak beépítve. 1983 után a harmadik emelet ablakait kiszélesítették, hogy több ablakot is magukban foglaljanak. A homlokzat az Ötödik sugárút és az 57. utca felőli részének közepén néhány ablak aranyozott spandrel panelekkel rendelkezik, amelyeken arcok, levelek és liliomok láthatók. A 9. emelet feletti párkányt kőből vagy terrakottából készült balusztrád koronázza, amelyet szalamandra motívumok díszítenek. A 9. emeleten, a keleti sarokban egy női szobor áll. Az épület középső szintjei A 9. emelet felett az épület téglával van burkolva, és terrakotta díszítéssel rendelkezik. A torony 100 mm × 100 mm × 290 mm méretű, egyedi gyártású téglákkal van burkolva. A 10. és a 21. emelet között található a torony, amely az alapzattól hátrébb helyezkedik el. A toronyfalat sárgásbarna tégla borítja, kivéve a sarkok íves kőműves sarokköveit. A homlokzat keleti oldala az 5. sugárútra néz. A keleti homlokzat fő része hat ablaknyílás széles, és a 13. emelet felett visszahúzódik; déli oldalon két további ablaknyílás található, amelyek a 15. emelet felett kőműves timpanonba emelkednek. Az északi homlokzat a 10. és 13. emelet között tizenhárom ablaknyílás széles; az 5. sugárúton való visszahúzódás miatt ez a homlokzat a 14. és 21. emelet között tíz ablaknyílás széles. A keleti és északi homlokzat belső ablaknyílásai az alapzatéhoz hasonló aranyozott spandrel panelekkel rendelkeznek, míg a két végén lévő legkülső ablaknyílások sima spandrelokkal rendelkeznek. Ezenkívül a 21. emeleten terrakotta ablakkeretek találhatók. A déli és nyugati homlokzatot részben eltakarják más épületek. A déli homlokzaton nincsenek ablakok, kivéve a 21. emeleten és annak nyugati részén. Ennek oka, hogy a Heckscher Building építésekor az építészek azzal számoltak, hogy közvetlenül déli irányban egy másik épület is épülhet; ugyanezen okból az épület liftjei is mind a déli homlokzat mentén helyezkednek el. A nyugati homlokzat párkányokkal, spandrel panelekkel, terrakotta keretekkel és néhány szellőzőrácsokkal rendelkezik. Az épület legfelsőbb szintjei, a tető A 22. emelet feletti aranyozott spandrel panelek hasonlítanak az alapzatban és a toronyban használt spandrel panelekhez. A 24. emeleten minden ablakot rombusz motívumokkal ellátott panelek választanak el egymástól függőlegesen, és minden sarokban spirál motívumokkal ellátott oszlopocskák találhatók. A 24. emelet ablakait vízszintes párkányok sorozata koronázza. A 24. emelet délnyugati sarkának felett rombusz-, chevron- és szalamandramotívumokkal díszített kémény található. A 25. emelet visszahúzott, és több díszes tetőablakkal rendelkezik, pilaszterekkel, kagyló-motívumokkal, kartusokkal és timpanonokkal. A 25. emelet felett nyolcszögletű, piramis alakú tető emelkedik, amely zöldre van festve, és kétemeletnyi ablakkal van ellátva. A piramis tetején gömb-, gyűrű- és koszorúmotívumok találhatók. Eredetileg a tető csúcsán egy „arany kakas” állt, amely egy szélkakas része volt. A figura súlya 200 kg, mérete pedig 3,0 x 2,6 méter volt. Közvetlenül a kakas alatt volt egy kis kilátóterasz is, amelyen ékszermásolatok voltak. A szélkakast a második világháború alatt eltávolították. Jegyzetek Fordítás Ez a szócikk részben vagy egészben a Crown Building (Manhattan) című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források Embury, Aymar II (1921. október). "New York's New Architecture". Architectural Forum. Vol. 35, no. 4. Heckscher Building (now the Crown Building) (PDF) (Report). New York City Landmarks Preservation Commission. 2024. május 14.